仰山行
作者：趙汝鐩
朝代：宋

paragraphs: 平生幾兩謝公屐，愛山愛水真成癖。
集雲峰在指顧間，年來抗塵乃絕跡。
西風從臾作意登，佛境未入心境清。
九秋顥氣接嵐氣，五里松聲答泉聲。
招提金碧壓深窈，鐘皷四時遞昏曉。
梵音獨許山鳥聽，禪夢不驚胡蝶遶。
土腴露飽蔬笋鮮，一粥一飯天上僧。
伊蒲供罷日卓午，浮空半是烹茶煙。
四藤欲知閣中味，萬字欲參堂上意。
請將此事且姑置，坐看山雨濯晚翠。